**Prifysgol Metropolitan Caerdydd**

**Bwrdd y Llywodraethwyr**

**2.00pm, Dydd Mercher, Ebrill 8fed 2020**

**Cynhaliwyd y cyfarfod o bell ar Microsoft Teams**

**Cofnodion agored wedi’u cadarnhau**

**Yn bresennol:** Y Farwnes Finlay o Landaf (Cadeirydd a Llywodraethwr Annibynnol), Yr Athro Cara Aitchison (Pennaeth ac Is-Ganghellor), Nicola Amery (Llywodraethwr Annibynnol), Gareth Davies (Llywodraethwr Cyfetholedig), Keira Davies (Myfyriwr-Lywodraethwr), Amy-Louise Fox (Myfyriwr-Lywodraethwr), Sian Goodson (Cyd Is-Gadeirydd a Llywodraethwr Annibynnol), Umar Hussain MBE (Llywodraethwr Annibynnol), Dr Stephen Jackson (Llywodraethwr Cyfetholedig), Dr Malcolm James (Llywodraethwr Staff Academaidd), Dr Katie Thirlaway (Llywodraethwr y Bwrdd Academaidd), Dr Chris Turner (Llywodraethwr Annibynnol), Scott Waddington (Llywodraethwr Annibynnol), David Warrender (Llywodraethwr Annibynnol) a Denn Yearwood (Llywodraethwr Staff Gwasanaethau Proffesiynol)

**Yn y cyfarfod:** Dr Jacqui Boddington (Dirprwy Is-Ganghellor, Ymgysylltiad Myfyrwyr), John Cavani (Cyfarwyddwr Marchnata a Chysylltiadau Allanol), Christine Fraser (Ysgrifennydd y Brifysgol a Chlerc Bwrdd y Llywodraethwyr), Yr Athro Sheldon Hanton (Dirprwy Is-Ganghellor, Ymchwil ac Arloesedd), David Llewellyn (Prif Swyddog Adnoddau), Yr Athro Leigh Robinson (Dirprwy Is-Ganghellor, Partneriaethau ac Ymgysylltiad Allanol) a Greg Lane (Ysgrifennydd Cynorthwyol y Brifysgol)(Cofnodion)

**1853. Croeso, Cyflwyniadau a Phrotocolau’r Cyfarfod (eitem 1 ar yr agenda)**

Croesawodd y Cadeirydd bawb i’r cyfarfod, y tro cyntaf i gyfarfod Bwrdd y Llywodraethwyr gael ei gynnal yn rhithiol. Rhagwelai’r Cadeirydd y bydd angen i’r Bwrdd gyfarfod yn rhithiol am nifer o fisoedd o ystyried maint pandemig byd-eang y coronafeirws a’r mesurau cadw pellter cymdeithasol a gyflwynwyd gan y Llywodraeth.

Fe groesawodd y Cadeirydd Christine Fraser yn benodol i’w chyfarfod Bwrdd cyntaf yn Ysgrifennydd y Brifysgol a Chlerc Bwrdd y Llywodraethwyr.

Amlinellodd y Cadeirydd y protocolau gofynnol ar gyfer cyfarfod rhithiol y Bwrdd i helpu’r cyfarfod i redeg yn esmwyth.

Dwedodd y Cadeirydd bod Nick Capaldi (Cyd Is-Gadeirydd a Llywodraethwr Annibynnol) a’r Athro Kelechi Nnoaham (Llywodraethwr Annibynnol) wedi ymddiheuro am eu habsenoldeb.

Fe wahoddodd y Cadeirydd aelodau’r Bwrdd i ddatgan unrhyw wrthdaro buddiannau. Ni chafwyd unrhyw ddatganiadau.

**1854. Covid-19: Adroddiad Cynllunio ac Ymateb y Brifysgol (eitem 2 ar yr agenda)**

Fe gyflwynodd yr Is-Ganghellor yr adroddiad gan bwysleisio o’r dechrau i benderfyniadau’r Brifysgol mewn ymateb i argyfwng cenedlaethol Covid-19 gael eu harwain gan werthoedd, gan roi’r flaenoriaeth i iechyd a lles y myfyrwyr a’r staff uwchlaw popeth arall. Roedd y Brifysgol wedi cymryd ystod o benderfyniadau cynnar a oedd yn adlewyrchu dull seiliedig ar werthoedd y sefydliad, gan gynnwys:

* Rhyddau holl fyfyrwyr preswyl o drydydd tymor eu contractau ar gyfer llety’r Brifysgol ym Mhlas Gwyn a Chyncoed.
* Parhau i dalu cyflog arferol llawn i bob aelod o’r staff ar gontractau parhaol, dros dro ac achlysurol o fewn y Brifysgol.
* Parhau i dalu is-gontractwyr fel y bydd yr holl staff a fydd ar is-gontract (staff glanhau yn bennaf) yn derbyn eu cyflog arferol llawn.
* Symud yr holl ddysgu, addysgu ac asesu ar-lein i alluogi’r staff a’r myfyrwyr i weithio o gartref er mwyn paratoi ar gyfer y cyfnod clo a ragwelir.

Fe amlygodd yr Is-Ganghellor fod strategaeth gyfathrebu’r Brifysgol wedi blaenoriaethu cyfathrebu clir, cyson a fyddai’n canolbwyntio ar garedigrwydd a fyddai’n cydnabod bod staff a myfyrwyr yn profi pwysau gwaith a lefelau straen a phryder uwch ac weithiau faterion cymhleth yn gysylltiedig â theuluoedd, ffrindiau ac arian.

Disgrifiodd yr Is-Ganghellor beth o’r gwaith cadarnhaol roedd y Brifysgol yn ei wneud i gyfrannu at yr ymdrech genedlaethol i frwydro yn erbyn Covid-19 ac fe roddodd deyrnged i waith staff a myfyrwyr y Brifysgol a oedd ynghlwm â’r gwaith yma.

Dwedodd yr Is-Ganghellor i Grŵp Cynllunio Covid-19 y Brifysgol gael ei ffurfio yn hwyr ym mis Ionawr i gael datblygu ymateb parhad busnes penodol i Covid-19. Roedd ffurfio’r grŵp yn gynnar wedi galluogi’r Brifysgol i fod yn barod iawn o ran cynllunio gan y sector addysg uwch. Ysgrifennydd y Brifysgol oedd Cadeirydd y grŵp gyda chefnogaeth Dadansoddwr Risg a Chydymffurfiad y Brifysgol a wnaeth gydlynu a chofnodi’r camau gweithredu a adnabuwyd. Fe wnaeth y Grŵp gyfarfod yn wythnosol o leiaf o Chwefror 4ydd hyd Ebrill 3ydd 2020.

Dwedodd yr Is-Ganghellor fod Grŵp Covid-19 Craidd, o dan ei chadeiryddiaeth hithau, wedi’i sefydlu wrth i’r Brifysgol symud tuag at gyhoeddi Digwyddiad Mawr a fyddai’n golygu rhoi’r holl ddysgu, addysgu ac asesu ar-lein a symud yr holl staff oddi ar y campws. Fe wnaeth y Grŵp gyfarfod bron bob dydd i gael ymateb i’r argyfwng cenedlaethol a oedd yn datblygu.

Fe roddodd yr Is-Ganghellor wybod i’r ddau grŵp ddod yn un o’r wythnos yn dechrau Ebrill 6ed 2020 a rhagwelwyd y byddai Grŵp Cynllunio ac Ymateb Covid-19 newydd yn cwrdd unwaith yr wythnos. Yr Is-Ganghellor fyddai’n cadeirio’r grŵp newydd hyd nes y byddai’r Digwyddiad Mawr yn dod i ben. Wedi hyn, Ysgrifennydd y Brifysgol neu’r Prif Swyddog Adnoddau fydd y Cadeirydd. Gofynnodd yr Is-Ganghellor i’r Bwrdd gymeradwyo cylch gorchwyl ac aelodaeth arfaethedig y Grŵp newydd a dwedodd y byddai’r newidiadau hyn yn dod i rym ar unwaith.

Dwedodd yr Is-Ganghellor bod y symud i ddysgu, addysgu ac asesu ar-lein wedi’i weithredu’n dda a dwedodd bod staff ar draws y Brifysgol wedi gweithio’n ddiflino i sicrhau bod y newid yn un di-drafferth.

Dwedodd yr Is-Ganghellor mai staff wedi’u dynodi â statws ‘gweithwyr allweddol’ a myfyrwyr preswyl oedd y rhai oedd wedi cael mynediad i’r campws oddi ar Mawrth 25ain. Cafodd y Bwrdd wybod bod mwy na 100 o fyfyrwyr preswyl gan y Brifysgol ar y ddau gampws. Roedd y rhan fwyaf o’r rhain yn fyfyrwyr rhyngwladol nad oedden nhw’n gallu mynd adref ac roedd eraill yn adawyr gofal heb gartref arall i fynd iddo. Roedd angen parhau i gynnig cymorth i’r myfyrwyr hyn oddi wrth staff Gwasanaethau Masnachol o ran rheoli’r neuaddau, arlwyo a glanhau.

Dwedwyd wrth y Bwrdd mai staff Gwasanaethau’r Llyfrgell a Gwybodaeth oedd llawer o’r staff a oedd ar restr y Gweithwyr Allweddol, ynghyd â staff o Wasanaethau Seilwaith TG a Desg Gymorth TG yn cefnogi staff a myfyrwyr i symud i weithredu ar-lein. Roedd staff y Gwasanaethau Eiddo hefyd ar restr y Gweithwyr Allweddol, yn cyflenwi diogelwch yn bennaf.

Rhoddodd yr Is-Ganghellor adroddiad ar effaith ariannol disgwyliedig Covid-19 ar sector addysg uwch y DU ac ar y Brifysgol yn uniongyrchol. Fe wnaeth *Universities UK* amcangyfrif y byddai colled y sector mewn incwm masnachol yn nhymor yr haf 2019/20 tua £600m a gallai’r golled bosib o ran incwm o ganlyniad i recriwtio rhyngwladol gwael ar gyfer 2020/21 fod mor uchel â £6bn cyn ystyried effaith economaidd ychwanegol y myfyrwyr rhyngwladol ar yr economi leol. Dwedodd yr Is-Ganghellor bod disgwyl i’r Brifysgol ei hunan golli tua £4m o’r incwm disgwyliedig yn 2019/20 ond fe wnaeth sicrhau’r Bwrdd y gallai arian y Brifysgol ddygymod â hyn gan fod sefyllfa ariannol y Brifysgol yn gryf o’i gymharu â phrifysgolion eraill yn y sector addysg uwch yng Nghymru. Roedd alldro rhagamcanol canol-blwyddyn y Brifysgol yn £949k o warged cyfrifo ac £8.775m o gynhyrchu arian.

Dwedodd yr Is-Ganghellor y byddai’r lleihad yn nifer y myfyrwyr rhyngwladol a gâi eu recriwtio yn effeithio’n arbennig o wael ar Brifysgolion Grŵp Russell yn 2020/21 a dwedodd fod rhai prifysgolion yn Lloegr wedi symud at Gynigion Di-amod er mwyn codi nifer y myfyrwyr israddedig o’r DU.

Dwedodd yr Is-Ganghellor mai’r Brifysgol oedd y gyntaf yng Nghymru i newid pob dewis amodol i ddewisiadau di-amod yn dilyn cyhoeddiad y Llywodraeth ar fore Mawrth 18fed 2020 y câi’r holl arholiadau ysgol eu dileu. Dwedodd yr Is-Ganghellor bod y Brifysgol wedi symud yn gyflym ac wedi cysylltu â phob ymgeisydd â chynnig newydd ar brynhawn y cyhoeddiad. Fe wnaed y penderfyniad i symud i gynigion di-amod i ddangos i’r ymgeiswyr fod y Brifysgol am ddiogelu a blaenoriaethu eu hiechyd a’u lles. Fe wnaed y penderfyniad hefyd i gefnogi a chynnal cynaliadwyedd ariannol y Brifysgol. Dwedodd yr Is-Ganghellor bod y symud i gynigion di-amod wedi derbyn adborth cadarnhaol oddi wrth fyfyrwyr ond cafodd ei feirniadu gan rai o gystadleuwyr y Brifysgol.

Rhoddodd yr Is-Ganghellor y wybodaeth ddiweddaraf, sef bod Llywodraeth Cymru nawr wedi rhoi moratoriwm ar gynigion di-amod gan brifysgolion Cymru a fyddai’n aros mewn grym nes Mai 1af 2020. Dwedodd yr Is-Ganghellor bod trafodaethau ar liniaru colledion yn parhau rhwng *Universities UK* a Llywodraeth y DU a Phrifysgolion Cymru, CCAUC a Llywodraeth Cymru. Fodd bynnag, roedd CCAUC wedi rhoi gwybod i brifysgolion Cymru y câi’r holl gyllid a fyddai wedi’i dalu iddyn nhw rhwng Ebrill a Mehefin 2020 ei dalu yn Ebrill 2020 i helpu â’r llif arian.

Dwedodd yr Is-Ganghellor wrth y Bwrdd bod CCAUC wedi cyhoeddi newidiadau i’r gofynion adrodd a rheoli ar gyfer prifysgolion Cymru. Roedd y rhain yn cael eu cyflwyno i ysgafnhau’r baich gweinyddol ar y prifysgolion a’u bod i gyd yn eu galluogi i ganolbwyntio eu sylw ar ymateb i heriau’r argyfwng cenedlaethol.

Cadarnhaodd yr Is-Ganghellor fod ansicrwydd sylweddol yn bodoli o hyd o ran y dyddiau dechrau ar gampws yn y flwyddyn academaidd 2020/21 ond pwysleisiodd fod cynllunio manwl ar waith i gael delio ag unrhyw sefyllfa a allai ddatblygu.

Cyfeiriodd yr Is-Ganghellor y Bwrdd at gynigion i uno Bwrdd Academaidd a Bwrdd Rheoli y Brifysgol i symleiddio trefniadau gwneud penderfyniadau gweithredol y Brifysgol mewn ymateb i’r argyfwng. Cynigiwyd y byddai’r Bwrdd Rheol/Academaidd newydd yn gweithredu hyd ddiwedd Medi 2020 yn y lle cyntaf. Byddai’r trefniad ar y cyd yma yn gwneud y gwaith penderfynu yn haws ac yn rhyddhau amser rheolwyr i gael ymateb i bwysau strategol a gweithredol. Dwedodd yr Is-Ganghellor wrth y Bwrdd bod gorgyffwrdd sylweddol o ran aelodaeth rhwng Bwrdd Academaidd a Bwrdd Rheoli y Brifysgol. Gofynnwyd i’r Bwrdd ystyried a chymeradwyo’r cylch gorchwyl ac aelodaeth arfaethedig y Bwrdd Rheoli ac Academaidd cyfunol.

Gorffennodd yr Is-Ganghellor drwy ddweud bod y Brifysgol wedi ymateb mewn ffordd bositif ac effeithiol i heriau’r argyfwng cenedlaethol ac i’r ymateb hwn fod yn gydnaws â’r Brifysgol yn sefydliad â gwerthoedd yn ei arwain.

**Penderfynodd y Bwrdd:**

1. **Nodi cynnwys yr adroddiad ar Gynllunio ac Ymateb y Brifysgol i Covid-19**
2. **Cymeradwyo’r newidiadau i gylch gorchwyl ac aelodaeth y Bwrdd Academaidd (i gorffori’r Bwrdd Rheoli) hyd at ddiwedd Medi i yn y lle cyntaf.**
3. **Cymeradwyo cylch gorchwyl ac aelodaeth y Grŵp Cynllunio ac Ymateb Covid-19 newydd.**

**1855. Covid-19: Asesiad cychwynnol o’r effaith ariannol (eitem 3 ar yr agenda)**

Cyflwynwyd yr adroddiad hwn gan y Prif Swyddog Adnoddau a ddwedodd bod y Brifysgol mewn lle da i gwrdd â heriau ariannol annisgwyl yr argyfwng cenedlaethol. Roedd hylifedd o £22m gan y Brifysgol a throsiant blynyddol o £105m. Roedd yr hylifedd cryf hwn o fwy na 20% yn golygu y gallai’r Brifysgol wrthsefyll pwysau ariannol yn y tymor byr a chanolig.

Yn ôl y Prif Swyddog Adnoddau byddai £6m llai o arian yn dod i mewn dros weddill y flwyddyn academaidd 2019/20 a allai gael ei osod yn erbyn £2m llai o arian a fyddai’n mynd allan. Cyfanswm y golled net felly fyddai tua £4m i’r hyn a ragwelwyd cyn yr argyfwng cenedlaethol.

Fe wnaeth y Prif Swyddog Adnoddau amlygu’r ffaith bod Cwmni Benthyciadau Myfyrwyr i fod i dalu £28m i’r Brifysgol ar Fai 6ed 2020. Y gobaith oedd y câi’r taliad ei wneud yn llawn ac ar amser i helpu cyllid y Brifysgol.

Fe amlinellodd y Prif Swyddog Adnoddau yr effaith bosib ar incwm ar draws amrywiaeth o feysydd am weddill y flwyddyn academaidd 2019/20, gan gynnwys: Neuaddau Preswyl y Myfyrwyr; Arlwyo: Cynadledda; Cyfleusterau Chwaraeon; Ffioedd Dysgu; Ymchwil ar Arloesedd; ac Addysg Draws-genedlaethol. Bydd yn bosib gwrthbwyso’r golled ddisgwyliedig ryw ychydig drwy’r gostyngiad mewn gwariant nad oedd wedi’i fesur yn fanwl ar y pryd ond sydd wedi’i amcangyfrif i ryw £4m.

Fe bwysleisiodd y Prif Swyddog nad oedd yn hysbys a fyddai Llywodraeth Cymru yn cynnig cymorth ariannol ychwanegol i wrthbwyso’r incwm a gollwyd. Fodd bynnag, roedd y Brifysgol yn symud ymlaen gan dybied na fyddai unrhyw gymorth ar gael.

Fe ddwedodd y Prif Swyddog Adnoddau bod y Brifysgol yn aros am gadarnhad o ran a allai prifysgolion gymryd rhan yng nghynllun cadw swyddi’r Llywodraeth a rhoi rhai aelodau o’r staff ar ffyrlo. Rhoddwyd gwybod i’r Bwrdd y byddai adennill costau’r staff, hyd yn oed pe caniateid hynny, yn debygol o fod wedi’i gyfyngu i’r staff sy’n gweithio yng ngweithrediadau masnachol y Brifysgol.

Yn ôl y Prif Swyddog Adnoddau, roedd yn amhosib ar yr union bryd hwnnw i asesu’n gywir effaith ariannol niweidiol Covid-19 ar y flwyddyn academaidd nesaf. Ymhlith y ffactorau sylweddol a fyddai’n dylanwadu ar hyn fyddai: darparu cyllid ychwanegol gan y Llywodraeth (neu ddiffyg cyllid) ac amseru dechrau’r flwyddyn academaidd nesaf.

Dwedodd y Prif Swyddog Adnoddau os bydd y flwyddyn academaidd 2020/21 yn dechrau ym mis Medi 2020 fel arfer, yna bydd effaith aflonyddol Covid-19 yn llai nag os bydd rhaid oedi’r dechrau tan Ionawr 2021. Bydd dechrau yn Ionawr 2021 yn gallu golygu colled sylweddol heb incwm ffioedd dysgu ac incwm gwasanaethau masnachol. Gwneir modelu ariannol manwl dros y misoedd nesaf i gael ceisio gweld effaith ariannol debygol dechrau’r flwyddyn academaidd ar wahanol amserau. Gwneir modelu ariannol ar gyfer hwnt-gychwyn carfanau gwahanol hefyd.

Pryd bynnag y bydd y flwyddyn academaidd 2020/21 yn dechrau, disgwylir y bydd effaith aflonyddol Covid-19 yn cael effaith niweidiol ar recriwtio myfyrwyr. Dwedodd y Prif Swyddog bod y sector i gyd wedi derbyn eisoes y bydd recriwtio myfyrwyr rhyngwladol newydd yn gostwng yn sylweddol ac y bydd mwy o gystadleuaeth ymhlith prifysgolion Russell am fyfyrwyr cartref. Pwysleisiodd y Prif Swyddog Adnoddau mai’r sefyllfa orau fyddai bod nifer myfyrwyr y Brifysgol ar gyfer 2020/21 yn debyg i’r nifer yn y flwyddyn hon a’r sefyllfa waethaf fyddai bod y nifer yn gostwng yn sylweddol.

Fe ddwedodd y Prif Swyddog Adnoddau bod gwaith ar y rhaglen gyfalaf helaeth i ail-ddatblygu ystâd y Brifysgol wedi’i atal ac y byddai hyn yn effeithio ar gwblhau’r gwaith yn gyfnodol cyn dechrau blwyddyn academaidd 2020/21. Gallai colli refeniw effeithio hefyd ar waith cyfalaf wedi’i gynllunio ar gyfer y dyfodol a gallu’r Brifysgol i gael benthyg arian i gael buddsoddi cyfalaf yn y dyfodol.

**Penderfynodd y Bwrdd:**

1. **Nodi cynnwys yr adroddiad yn sôn am asesiad cychwynnol ar effaith ariannol Covid-19.**

**1856. Covid-19: Newidiadau i’r Gofynion Adrodd a’r Gofynion Rheoleiddio (eitem 4 ar yr agenda)**

Fan hyn fe wnaeth y Cadeirydd adrodd ei bod hi wedi cymeradwyo nifer o benderfyniadau o dan Camau Gweithredu’r Cadeirydd, oherwydd i gyfarfod y Bwrdd ar Ddydd Iau, Mawrth 19eg 2020 gael ei ddileu. Dyma’r penderfyniadau:

* Adroddiad Blynyddol Cydraddoldeb ac Amrywiaeth 2018/19
* Cynllun Cydraddoldeb Strategol 2020-24
* Polisi Atal Gwyngalchu Arian 2020
* Cynllun Ffioedd a Mynediad 2021/22
* Polisi Gweithio Hyblyg

Cyflwynodd Ysgrifennydd y Brifysgol a Chlerc Bwrdd y Llywodraethwyr yr adroddiad hwn a dwedodd bod CCAUC wedi ysgrifennu at Brifysgolion Cymru ar Ddydd Iau, Ebrill 2il 2020 i nodi’r newidiadau i’r gofynion rheoleiddio yn ystod pandemig y Covid-19 a gymeradwywyd gan Gyngor CCAUC. Bwriad y newidiadau hyn oedd defnyddio dull ‘ysgafn’ er mwyn lleihau’r faich ar Brifysgolion ond gan gynnal prosesau rheoli effeithiol a’i gwneud yn ofynnol i Brifysgolion adrodd methiannau neu faterion sylweddol. Roedd atodiad wedi’i gynnwys yn llythyr CCAUC a oedd yn rhestru 36 newid gwahanol i’r gofynion rheoleiddio ac adrodd. Cafodd y Bwrdd wybod fod rhai newidiadau a restrwyd yn aros i gael eu cymeradwyo gan Lywodraeth Cymru.

Dwedodd Ysgrifennydd y Brifysgol y câi rhaglenni gwaith y Bwrdd a’r Pwyllgorau eu hadolygu er mwyn ystyried y newidiadau i’r gofynion rheoleiddio ac adrodd. Roedd yn amlwg y byddai’r newidiadau a fyddai’n cael eu cyflwyno yn aros yn weithredol am beth amser ac yn ymestyn dipyn ymhellach na’r cyfnod clo presennol.

Fe wnaeth Ysgrifennydd y Brifysgol amlygu newid (23) yn benodol a ddwedodd y byddai sesiynau hyfforddi datblygiad llywodraethwyr gyda *Advance HE* a CCAUC yn cael eu gohirio tan hydref 2020 neu’r gwanwyn 2021, a newid (26) a ddwedodd y byddai’r amserlen ar gyfer cwblhau camau gweithredu Adolygiad Llywodraethu Camm yn cael ei hymestyn.

**Penderfynodd y Bwrdd:**

1. **Nodi cynnwys yr adroddiad yn manylu ar newidiadau i Ofynion Rheoleiddio ac Adrodd CCAUC mewn ymateb i Covid-19.**

**1857. Covid-19: Effaith ar NSS (Arolwg Cenedlaethol y Myfyrwyr), Arolwg Canlyniadau Graddedigion a’r Arolwg Gwella Ansawdd (eitem 5 ar yr agenda)**

Fe wnaeth y Dirprwy Is-Ganghellor (Ymgysylltiad Myfyrwyr) gyflwyno’r adroddiad hwn a dwedodd bod pob un o’r pedair prif ran (Gwasanaethau’r Gofrestrfa, Cyfarwyddiaeth Gwella Ansawdd, Gwasanaethau’r Myfyrwyr a Gwasanaethau’r Llyfrgell a Gwybodaeth) wedi dechrau’r broses o baratoi ar gyfer y cyfyngiadau symud 7–10 diwrnod cyn cyhoeddiad Llywodraeth y DU ar Fawrth 23ain 2020 er mwyn i gymorth a threfniadau gweithio effeithiol gael bod yn eu lle ar gyfer y myfyrwyr a’r staff.

Fe gadarnhaodd y Dirprwy Is-Ganghellor fod yr addysgu wedi symud ar-lein o Fawrth 23ain 2020 gan atal pob cyswllt wyneb-yn-wyneb a mynediad i gyfleusterau. Dwedwyd wrth y Bwrdd bod archwilio’r asesiadau wedi’i gwblhau gan alluogi pob asesiad i gael ei gyflawni yn y fformat presennol neu mewn fformat newydd. Roedd Tîm Gwasanaethau Myfyrwyr wedi adolygu pob asesiad fformat newydd i sicrhau bod y myfyrwyr ag anghenion dysgu ychwanegol wedi’u hasesu a bod trefniadau cymorth yn eu lle. Roedd archwiliadau tebyg yn digwydd ar draws y ddarpariaeth addysg draws-genedlaethol ac addysg bellach.

Fe nododd y Dirprwy Is-Ganghellor fod estyniad dwy-wythnos Amgylchiadau Arbennig wedi’i gymhwyso i waith y myfyrwyr i gyd yn dilyn y cyfnod clo. Cafodd y polisi Amgylchiadau Lliniarol ei ddiwygio i adlewyrchu’r amgylchiadau newydd o ganlyniad i’r cyfnod clo. Roedd polisi dim-niwed yn cael ei ddatblygu hefyd i’w ddefnyddio erbyn diwedd cyfnod Gwyliau’r Pasg. Roedd y Byrddau Arholi yn cael eu hail-drefnu er mwyn dygymod â’r newidiadau gofynnol. Fe gadarnhaodd y Dirprwy Is-Ganghellor i’r newidiadau gael eu cyd-gyflwyno yn y pum Ysgol ac Undeb y Myfyrwyr a bod protocol cyfathrebu wedi’i ddatblygu er mwyn sicrhau cyfathrebiadau eglur.

Fe gadarnhaodd y Dirprwy Is-Ganghellor (Ymgysylltiad Myfyrwyr) fod desgiau cymorth TG, y Llyfrgell a’r Gwasanaethau Cwnsela i gyd wedi mynd ar-lein gan gyfathrebu’n benodol â’r myfyrwyr er mwyn cyfleu’r newidiadau. Bu’r system apwyntiadau ar-lein ar gyfer Gwasanaethau Cwnsela yn arbennig o lwyddiannus ac yn boblogaidd gyda’r myfyrwyr.

Dwedwyd wrth y Bwrdd bod yr Asiantaeth Sicrhau Ansawdd ar gyfer Addysg Uwch wedi atal pob adolygiad gwella ansawdd hyd y gellir rhagweld a bod y Brifysgol yn trafod gyda’r Asiantaeth Sicrhau Ansawdd a CCAUC i gael adnabod dyddiadau newydd posib wedi i’r argyfwng ddod i ben.

Dwedwyd wrth y Bwrdd bod Arolwg Cenedlaethol y Myfyrwyr yn parhau. Er hynny, roedd y Swyddfa ar gyfer Myfyrwyr wedi rhoi gwybod y câi data’r arolwg eu hadolygu i gael archwilio effaith yr argyfwng cenedlaethol ar draws y data i gyd.

Fe wnaeth y Dirprwy Is-Ganghellor roi gwybod i’r Bwrdd y bu oedi o ran cyhoeddi data ar Ganlyniadau Graddedigion ac mae’n bosib na fydd ar gael mewn pryd ar gyfer cyhoeddi tablau cynghrair. Roedd pryderon sylweddol eisoes ar draws y sector ynglŷn ag ansawdd a dibynadwyedd ymatebion cyn yr argyfwng.

Gorffennodd y Dirprwy Is-Ganghellor drwy ddweud bod y Brifysgol yn parhau i ymgysylltu â rheolyddion a’r sector addysg uwch ehangach wrth ymateb i heriau’r argyfwng cenedlaethol.

**Penderfynodd y Bwrdd:**

**Nodi cynnwys yr adroddiad yn manylu ar effaith Covid-19 ar NSS (Arolwg Cenedlaethol y Myfyrwyr), Arolwg Canlyniadau Graddedigion ac ar Adolygiad Gwella Ansawdd y Brifysgol sydd wedi’i drefnu.**

**1858. Cwestiynau a Thrafodaeth (eitem 6 ar yr agenda)**

Fe ddiolchodd y Cadeirydd i’r Is-Ganghellor ac i’r tîm rheoli uwch ar ran y Bwrdd am arwain y Brifysgol mewn ffordd glir ac effeithiol wrth ymateb i’r argyfwng genedlaethol.

Fe wnaeth aelodau’r Bwrdd ofyn am ragor o eglurhad ynglŷn â chynlluniau ffyrlo staff. Mewn ymateb fe ddwedodd y Prif Swyddog Adnoddau ei fod yn dal i aros am gadarnhad ynglŷn ag a fyddai prifysgolion yn gallu cymryd rhan yng nghynllun cadw swyddi’r Llywodraeth. Fe ddwedodd y Prif Swyddog Adnoddau eu bod nhw’n rhagweld na fyddai’r Brifysgol ond yn cael ymuno â’r cynllun ar gyfer nifer gyfyngedig o’r staff a oedd yn gweithio yng ngwasanaethau masnachu’r Brifysgol yn bennaf. Fe amlygodd y Prif Swyddog Adnoddau y ffaith y câi’r cyflogau arferol eu talu’n llawn i bob aelod o’r staff a oedd ar gontractau parhaol, dros dro ac achlysurol o fewn y Brifysgol. Esboniwyd na fyddai cynllun cadw swyddi’r Llywodraeth – lle y telid 80% o’r cyflog i staff ar ffyrlo – ond ar gael i’r Brifysgol er mwyn adennill rhai o’r costau i’r Brifysgol o fod yn gorfod talu cyflogau llawn i’w staff. Croesawodd aelodau’r Bwrdd y sicrwydd cynnar roedd y Brifysgol wedi’i ddarparu i’w holl staff yn fuan wedi cyhoeddi argyfwng cenedlaethol y byddai cyflogau’n parhau i gael eu talu’n llawn.

Fe wnaeth aelodau’r Bwrdd ofyn am eglurhad ynglŷn â threfniadau i wneud modelu ariannol ar gyfer gwahanol sefyllfaoedd. Esboniodd y Prif Swyddog Adnoddau y câi gwaith manwl ei wneud wedi i ragor o wybodaeth ynglŷn â’r cymorth lliniarol ddod oddi wrth Lywodraeth Cymru a CCAUC. Disgwylir y bydd y wybodaeth hon ar gael o fewn rhyw fis.

Fe geisiodd aelodau’r Bwrdd sicrwydd ynglŷn ag a oedd trefniadau cadarn gan y Brifysgol yn eu lle i gofnodi pob penderfyniad ac a fyddai cofnodion yn gwahaniaethu rhwng penderfyniadau dros dro a rhai parhaol. Fe gadarnhaodd yr Is-Ganghellor fod y trefniadau gofynnol yn eu lle ac y byddai Dadansoddwr Risg a Chydymffurfiad y Brifysgol yn gyfrifol am sicrhau bod pob penderfyniad a gymerwyd mewn ymateb i’r argyfwng cenedlaethol wedi’u cofnodi’n briodol.

Fe wnaeth aelodau’r Bwrdd longyfarch rheolwyr a staff y Brifysgol am symud mor gyflym i addysgu, dysgu ac asesu ar-lein. Fe ofynnodd aelodau’r Bwrdd am gael eu sicrhau bod y trefniadau ar-lein yn ddigon sicr o ran dilysiad ar-lein. Fe wnaeth y Dirprwy Is-Ganghellor (Ymgysylltiad Myfyrwyr) ymateb drwy ddweud bod llawer o’r gwaith a gyflwynir gan y myfyrwyr yn cael ei gyflwyno ar-lein eisoes drwy Turnitin. Ychwanegodd y Dirprwy Is-Ganghellor mai’r newid mwyaf sylweddol oedd y symud i asesiadau llyfrau-agored yn hytrach nag arholiadau.

Fe fu aelodau’r Bwrdd yn ystyried a fyddai’r graddau a ddyfarnwyd i fyfyrwyr yn 2020 yr un mor ddeniadol neu â’r un gwerth i ddarpar gyflogwyr o’u cymharu â’r graddau a ddyfarnwyd mewn blynyddoedd eraill. Dwedodd y Dirprwy Is-Ganghellor (Ymgysylltiad Myfyrwyr) bod y sector yn parhau i ddatblygu ei ffordd o ymdrin â’r mater hwn gan roi ystyriaeth arbennig i ddyfarnu graddau anrhydedd dosbarth cyntaf. Dwedodd y Dirprwy Is-Ganghellor ei bod yn debyg nad oedd nifer fawr o fyfyrwyr am sefyll arholiadau ac y byddai cyfle, o dan y trefniadau asesu a gyflwynwyd yn ddiwedddar, i ail-sefyll asesiad ym Medi 2020. Dwedodd y Dirprwy Is-Ganghellor mai’r trefniadau a gyflwynwyd yn ddiweddar mewn ymateb i’r argyfwng cenedlaethol oedd yr ateb gorau siŵr o fod gan y byddai’n galluogi’r myfyrwyr i raddio a mynd ymlaen â’u bywyd yn ystyrlon. Honnodd un aelod o’r Bwrdd y bu’n ofynnol i’r myfyrwyr hyn ddangos eu diwydrwydd a’u cadernid yn cwblhau eu hastudiaethau blwyddyn olaf gan wynebu’r heriau ehangach a osodwyd gan yr argyfwng cenedlaethol ar yr un pryd. Amlygodd aelod arall o’r Bwrdd i fyfyrwyr ar raglenni iechyd gael eu drafftio i’r GIG i gefnogi’r ymdrech genedlaethol wrth frwydro yn erbyn Covid-19. Gellid dadlau felly fod y myfyrwyr hyn yn fwy allweddol a gwerthfawr nag erioed. Mewn modd cyffelyb, amlygodd y Dirprwy Is-Ganghellor (Ymchwil ac Arloesedd) sut roedd myfyrwyr a staff ymchwil yn ychwanegu at gyfraniad y Brifysgol i’r ymdrechion hyn.

Cyfeiriodd aelodau o’r Bwrdd at y cynigion i gyfuno dros dro Fwrdd Academaidd y Brifysgol â’r Bwrdd Rheoli a gofynnwyd am eglurhad ynglŷn â sut byddai mewnbwn oddi wrth y Dirprwy Ddeoniaid yn cael ei gynnal yn nhrefniadau gwneud penderfyniadau’r Brifysgol. Dwedodd yr Is-Ganghellor y byddai disgwyl i’r Dirprwy Ddeoniaid fynd i gyfarfodydd yn absenoldeb Deon eu Hysgol hwythau ac y câi gwaith pellach ei drafod i gael ystyried eu rôl ar bwyllgorau eraill.

Fe ofynnodd aelodau’r Bwrdd am eglurhad ynglŷn ag a fyddai’r Brifysgol yn parhau i wneud gwaith cynnal a chadw a gwaith iechyd a diogelwch ar ei hystâd yn ystod y cyfnod clo. Cadarnhaodd y Prif Swyddog Adnoddau fod rhaglen gyfalaf a chynnal y Brifysgol ar ei hystâd wedi’i gohirio yn ystod y cyfnod clo oherwydd gofynion pellter cymdeithasol ac anawsterau yn cael hyd i gyflenwadau. Dwedodd y Prif Swyddog Adnoddau bod pob safle yn ddiogel yn ystod y cyfnod clo gyda phresenoldeb diogelwch priodol ac y câi cynlluniau manwl eu datblygu i baratoi ar gyfer ail-agor campws y Brifysgol.

Gofynnodd aelodau’r Bwrdd am sicrwydd y byddai’r Brifysgol yn sicrhau y bydd adnoddau staff wedi’u cyflunio’n gywir i gael cwrdd â blaenoriaethau trefniadaethol a’r heriau ariannol wedi i’r argyfwng cenedlaethol fod drosodd. Nododd yr Is-Ganghellor fod rheoli’r disgwyliadau yn effeithiol yn beth allweddol a bod y Brifysgol wedi defnyddio’i staff yn y ffordd orau yn ystod y cyfnod heriol hwn. Dwedodd hefyd bod y Brifysgol wedi tynnu recriwtio 60 swydd dros yr wythnosau blaenorol a bod cyfarfodydd gyda Deoniaid yr ysgolion wedi’u trefnu i gael trafod materion cysylltiedig.

Fe wnaeth aelodau’r Bwrdd ystyried y ffaith y byddai mesurau pellhau cymdeithasol yn parhau yn eu lle am gryn amser (hyd at 2 flynedd) gan gydnabod y gallai hyn effeithio’n wael ar iechyd a lles myfyrwyr a staff. Fe amlinellodd y Dirprwy Is-Ganghellor (Partneriaethau ac Ymgysylltiad Allanol) beth o’r gwaith a oedd yn cael ei wneud i gefnogi myfyrwyr a staff â’u hiechyd meddwl a chorfforol a’u lles.

Fe fu aelodau’r Bwrdd yn ystyried y drafodaeth ar recriwtio myfyrwyr yn y dyfodol ac fe amlinellodd y Cyfarwyddwr Marchnata a Chysylltiadau Allanol beth o’r gwaith marchnata newydd sy’n cael ei wneud i annog ymgeiswyr i dderbyn lle yn y Brifysgol.

Ar ddiwedd y sesiwn holi a thrafod, fe wnaeth y Cadeirydd ofyn i’r Bwrdd i gadarnhau eto yn ffurfiol y penderfyniadau gofynnol sydd wedi’u rhestru yn adroddiad yr Is-Ganghellor (eitem 2 ar yr agenda) a chytunwyd i’r rhain:

**Penderfynodd y Bwrdd:**

1. **Nodi cynnwys yr adroddiad yn ymdrin â Chynllunio ac Ymateb y Brifysgol i Covid-19.**
2. **Cymeradwyo’r newidiadau i gylch gorchwyl ac aelodaeth y Bwrdd Academaidd (i gorffori’r Bwrdd Rheoli) hyd ddiwedd Medi 2020 yn y lle cyntaf.**
3. **Cymeradwyo cylch gorchwyl ac aelodaeth y Grŵp Cynllunio ac Ymateb newydd i Covid-19.**

**1859. Busnes Cyfyngedig (eitemau 7 – 10 ar yr agenda)**

Penderfynodd y Bwrdd ystyried y busnes cyfyngedig canlynol mewn sesiwn gaeëdig:

* Recriwtio i Fwrdd y Llywodraethwyr (eitem 7 ar yr agenda)
* Cadeirio Pwyllgorau Bwrdd y Llywodraethwyr (eitem 8 ar yr agenda)
* Adroddiad ar Fusnes y Pwyllgor Cydnabyddiaeth, Chwefror 26ain 2020 (eitem 9 ar yr agenda)
* Trefn Cyfarfodydd Pwyllgorau Rhithiol (eitem 10 ar yr agenda)

(Daeth y Cyfarfod Agored i ben am 3.00pm)

(Daeth y Cyfarfod Cyfyngedig i ben am 3.30pm)